Magnus Heunicke (S), 2025-11-27:
Det løfte, som blev givet til danskerne, står vi fuldt ud på mål for.
Det står jeg på mål for.
Løftet var jo, at vi skal beskytte drikkevandet.
Hele min tale afspejlede jo det.
Vores analyse er klart, at vi skal beskytte drikkevandet langt bedre fremover.
Derfor er vi nødt til at få den kortlægning lavet færdig.
Det er vores eksperter i gang med.
De startede på Fyn, og så er de rundtomkring.
Jeg mener, at det er hvert kvartal, jeg sender noget over til Folketinget, når der er nye områder, som man begynder at være færdige med.
Man er nu rigtig, rigtig stærkt i gang med arbejdet, og man bliver færdige i løbet af næste år.
Det er jo ikke sådan, at vi venter på, at de er færdige, men i takt med at de gør det, laver vi reguleringsforarbejdet, så vi er klar til at sige, hvad der skal reguleres.
Hvilke stoffer og hvilke tiltag?
Hvordan skal vi regulere?
Det går langt videre og siger: Hvad er de enkelte presfaktorer, der er ude de konkrete steder, og som kortlægningen viser?
Den reguleringsrapport bliver færdig i løbet af de kommende uger.
Tak for det, formand.
Vi har i Danmark noget af verdens bedste vand, og det skal vi trygt kunne drikke.
Det er en selvfølge, men det er ikke en selvfølge fremover, hvis ikke der skrides til handling.
Det er derfor, at den her regering har skridt til handling og har foretaget det, som jeg mener vi må definere som et gearskifte, når det handler om beskyttelsen af vores drikkevand.
Derfor er der også tale om et reelt opgør med årtiers fejlslagne og alt for slappe politik på det her område, og det har jeg en række eksempler på her i den her besvarelse.
Lad mig komme med det første her, nemlig beskyttelsen af vores boringsnære beskyttelsesområder.
Her var det nødvendigt at introducere en akutplan, og det er den, som vi har fremlagt og finansieret og aftalt.
Det er en akutplan for beskyttelsen af de boringsnære beskyttelsesområder.
Indsatsen til at beskytte de her områder har jo, som Folketinget ved, i årevis været baseret på frivillighed.
Hvordan er det så gået med den her frivillighed?
Ja, det er gået sådan, at det er gået alt, alt for langsomt, og ganske få procent var blevet beskyttet, og derfor måtte vi tage konsekvensen og læring af det og erstatte den frivillighed med en akutplan.
Jeg må bare sige, at det ærgrer mig grænseløst, at vi stadig væk i dag har kommuner, som endnu ikke er 100 pct. i mål med den bundne, lovbundne, opgave, den fuldt finansierede opgave, det er at beskytte deres boringsnære områder, som kommunen selv har vurderet kræver beskyttelse.
Det er en opgave, som er finansieret, aftalt og vedtaget i Folketingssalen her, og hvor Kommunernes Landsforening også selv har været involveret i den løsning.
Derfor var jeg nødt til at gøre det, som jeg aldrig normalt tyer til, nemlig som ansvarlig minister at melde 25 kommuner til Ankestyrelsen, og Ankestyrelsen har derefter valgt at rejse en tilsynssag mod 16 af disse kommuner.
Jeg har fået nye tal op til dagens diskussion om de her emner, og de nyeste tal vidner om en yderligere fremgang, og det er jo godt.
Så enkelte af de 16 er nu kommet op og kommet 100 pct. i mål.
Så det viser, at det har en effekt, når vi gør sådan nogle ting, men der er stadig væk alt for mange kommuner, som ikke er færdige, og derfor har jeg været nødt til at følge op over for de resterende kommuner.
De står så også til at blive meldt til Ankestyrelsen.
Det var én ting.
Så har regeringen givet tilskud til i alt tre tilskudspuljer sammen med Folketingets partier, som beskytter drikkevandet på forskellig vis.
Drikkevandsfonden har både til hensigt at give tilskud til at sløjfe ubenyttede brønde og boringer, og vi har i den forbindelse fået lukket 515 gamle brønde og boringer, som jo udgjorde en direkte risiko for vores grundvand, for det er jo ledninger direkte ned til vores grundvand.
De er nu blevet sikkert sløjfet.
Derudover har Drikkevandsfonden i de seneste par år ydet tilskud til i alt 42 konkrete drikkevandsbeskyttende projekter på strategisk vigtige områder og også på de små øer, som har svært ved at løfte opgaven selv.
I år er der afsat næsten 30 mio. kr. til formålet.
I alt er beløbet nu til Drikkevandsfonden på 206 mio. kr. i 2026 og 2027, således at vandforsyningerne allerede nu kan forberede og levere på de gode projekter, som der heldigvis er ude lokalt.
Yderligere har den her regering som et led i PFAS-handlingsplanen sammen med et bredt flertal i Folketinget afsat i alt 110 mio. kr. i de her år til en tilskudspulje, som skal beskytte vores drikkevand imod PFAS.
Vores drikkevand er under stigende pres fra mange områder, så der ikke er kun én ting; der er mange forskellige ting.